"Nemmen li m'hemmx mod aħjar kif infakkru Jum il-Ħaddiem milli l-ewwelnett ngħid grazzi mill-qalb lill-ħaddiema kollha Maltin u Għawdxin. Dawk li jaħdmu fis-settur privat kif ukoll f'dak pubbliku." Hekk beda l-messaġġ tiegħu l-Kap tal-Partit Nazzjonalista u tal-Oppożizzjoni Bernard Grech, għal Jum il-Ħaddiem. Grech qal li jrid li Malta tkun l-awqa pajjiż li wieħed jista' jaħdem fih. "Din hi l-paġna ġdida li rrid għal pajjiżi. Fejn inkomplu nissaħħu flimkien għal Malta aħjar. Fejn kull ħaddiem ukoll jista' jilħaq il-milja tal-aspirazzjonijiet tiegħu." Il-Kap tal-PN kompla jgħid kif il-ħaddiema huma ħolqa importanti ħafna għax-xogħol u għalhekk il-pajjiż irid ikun proattiv anke' f'dan il-qasam fejn il-bżulija tiġi ppremjata. "Irrid nara li ż-żgħażagħ ikollhom baħar ta' opportunijiet biex wara li jlestu l-istudji tagħhom, u anke' għal dawk li jiddeċiedu li ma jkompluhomx, ikunu jistgħu jintegraw ruħhom fid-dinja tax-xogħol mingħajr dewmien jew tbatija żejda," qal Grech Fil-messaġġ tiegħu Grech qal li din l-aħħar sena kienet sena diffiċli ħafna fid-dawl tal-pandemija tal-COVID-19. Semma' l-frontliners, l-ħaddiema tal-manifattura, dawk li jaħdmu fl-industrija tal-ospitalita' u t-turiżmu, dawk tal-ħwienet, il-bdiewa, dawk li jaħdmu fis-settur tal-edukazzjoni, dawk fil-midja u d-divertiment, l-artisti dawk li jaħdmu fis-servizzi u xogħlijiet oħra. "Kull ħaddiem jistħoqqlu u għandu bżonn id-dinjita' fuq ix-xogħol. Kull ħaddiem jistħoqqlu li jkollu bilanċ bejn ix-xogħol u l-ħajja privata tiegħu u tal-familja," kompla Grech li saħaq li hu fundamentali wkoll li l-ħaddiema jitħarrġu għall-ħiliet li pajjiżna għandu bżonn u li jingħataw l-opportunita' li jagħmlu progress fil-karriera tagħhom permezz ta' taħriġ speċifiku. Il-Kap tal-PN spjega li jeħtieġ li b'mod kollettiv ikunu eżaminati l-isfidi li l-ħaddiema ffaċċjaw, il-lezzjonijiet li tgħallimna u x'jista' u x'għandu jsir 'il quddiem. "Aħna nifhmu l-importanza tar-relazzjoni tajba bejn min iħaddem u l-impjegat, u nemmnu bis-sħiħ f'relazzjonijiet industrijali b'saħħithom. Dan hu l-bilanc importanti ħafna għalija, u din hi l-politika li rrid nara titwettaq fil-prattika," temm jgħid il-Kap tal-PN Bernard Grech. Jum tant għażiż għall-Partit Nazzjonalista Fi stqarrija l-Partit Nazzjonalista, permezz tal-Kelliem tal-Oppożizzjoni għall-Inklużjoni u l-Kwalità tal-Ħajja, David Agius u l-Kelliem għax-Xogħol, Taħriġ, Kompetittività u Intrapriża, Jason Azzopardi, wiegħed li bl-istess ħeġġa u fiduċja fil-ħaddiema u min iħaddem, li bihom u magħhom 17-il sena ilu l-PN rebaħ il-qtigħ il-qalb ta' dawk kollha li ma riedux li Malta tissieħeb fl-Unjoni Ewropea, hekk ukoll f'dan iż-żmien ta' prova, l-PN, għax qed jifhem il-karba tal-ħaddiema li qed ibatu u ta' dawk li qed ifittxu x-xogħol, ta' dawk lì jaħdmu bil-prekarjat u ta' dawk li tilfu x-xogħol, se jkun viċin tagħhom u ta' spalla soda għalihom. .td_uid_3_608d4d03db3e3_rand.td-a-rec-img{text-align:left}.td_uid_3_608d4d03db3e3_rand.td-a-rec-img img{margin:0 auto 0 0}